[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 23.11.2006

KOM(2006) 723 endelig

MEDDELELSE FRA KOMMISSIONEN TIL EUROPA-PARLAMENTET, RÅDET, DET EUROPÆISKE ØKONOMISKE OG SOCIALE UDVALG OG REGIONSUDVALGET

eCall tilbage på rette spor - en handlingsplan (Tredje meddelelse om e-sikkerhed)

MEDDELELSE FRA KOMMISSIONEN TIL EUROPA-PARLAMENTET, RÅDET, DET EUROPÆISKE ØKONOMISKE OG SOCIALE UDVALG OG REGIONSUDVALGET

eCall tilbage på rette spor - en handlingsplan (Tredje meddelelse om e-sikkerhed)

1. Indledning

Antallet af trafikdræbte i EU’s 25 medlemsstater er faldet med mere end 17 % siden 2001, da Kommissionen offentliggjorde sin hvidbog om den europæiske transportpolitik[1]. Det europæiske handlingsprogram for trafiksikkerheden[2] og initiativet om e-sikkerhed [3] har i høj grad bidraget til denne positive udvikling og forventes på mellemlangt sigt at medvirke yderligere til at nå målet om at halvere antallet af trafikdræbte inden 2010.

Med rundt regnet 41.600 døde og mere end 1,7 million tilskadekomne i 2005 er vejene dog stadig usikre, og der er behov for yderligere tiltag. Det fælleseuropæiske køretøjsmonterede nødopkaldssystem, eCall, skønnes at have potentiale for at redde op til 2.500 liv om året i EU-25, når det er fuldt udbygget. Desuden forventes det at afbøde følgerne for de tilskadekomne, at spare samfundet for betydelige udgifter, især inden for sundhedsvæsenet, og at mindske de menneskelige lidelser[4].

Som led i initiativet om intelligente biler [5] har industrien og den offentlige sektor i fællesskab opstillet en gennemførelsesplan , der sigter mod et fuldt fungerende eCall-system fra 2009. Imidlertid er udviklingen ikke gået efter planen .

2. Hvordan får vi ECALL TILBAGE PÅ RETTE SPOR?

Fordelene ved eCall anerkendes af alle: blandt borgerne er eCall et af de mest eftertragtede e-sikkerhedssystemer til biler, og over 70 % af respondenterne i en undersøgelse, der for nylig blev foretaget af Eurobarometer[6], siger, at de gerne vil have systemet installeret i deres næste bil. Indførelsen af eCall støttes af industrien, Europa-Parlamentet, Europa-Kommissionen, brugerorganisationer og nogle af medlemsstaterne.

Som følge af den lange produktudviklingstid og de dermed forbundne omkostninger må bilindustrien have sikkerhed for, at der opbygges den nødvendige infrastruktur i medlemsstaterne, før den går ind i produktionsfasen for eCall-udstyr til biler[7]. Også andre aktører har brug for et tilsagn fra medlemsstaterne, navnlig telesektoren (mobilnetoperatørerne). Ikke desto mindre går udviklingen trægt i visse medlemsstater – især de store, der er af afgørende betydning for industriens engagement - og dette har bragt gennemførelsen af den allerede vedtagne gennemførelsesplan i fare.

Formålet med denne meddelelse er - på grundlag af de hidtidige fremskridt – at forelægge en række tiltag, der er nødvendige for at komme ud af det nuværende dødvande og bringe eCall tilbage på rette spor. Kommissionen foreslår to parallelle aktionslinjer: Medlemsstaterne skal engagere sig aktivt i processen inden midten af 2007, og der skal forhandles en aftale med industrien inden udgangen af 2007. Desuden vil Kommissionen gennemføre en række foranstaltninger for at fremme indførelsen af eCall.

3. UDVIKLINGEN I IVÆRKSÆTTELSEN AF ECALL I EUROPA

3.1 Fremskridt på europæisk plan

eCall-styregruppen har gjort store fremskridt med udarbejdelsen af specifikationer, demonstration af teknologi og planlægning af udbygningsfasen siden 2005. Denne gruppe, bestående af 138 medlemmer, der repræsenterer alle interesseparter, udarbejdede og offentliggjorde sine endelige anbefalinger i april 2006[8]. Disse anbefalinger dækker eCall-arkitekturen, præstationskravene og fastlæggelsen af et minimumsæt af data (MSD)[9], og de kommer også ind på certificerings- og databeskyttelsesspørgsmål. Anbefalingerne blev vedtaget af E-sikkerhedsforummet på dets plenarmøde den 3. maj 2006. Som følge af forsinkelsen med at opnå tilsagn fra alle medlemsstater, er gennemførelsesplanen for eCall skubbet et år og ser nu således ud:

- Alle centrale interesseparter bør underskrive aftalememorandummet for at sikre fremskridt inden udgangen af 2006

- Der bør foreligge en fuldstændig specifikation af eCall-systemet, og udviklingen af systemet bør påbegyndes inden midten af 2007

- Feltforsøg i fuld skala bør udføres fra begyndelsen af 2008

- Medlemsstaterne bør være færdige med at opgradere alarmcentralerne (Public Safety Answering Point - PSAP) inden september 2009

- eCall bør indføres som standardudstyr i alle køretøjer, der typegodkendes fra og med den 1. september 2010

[pic] Figur 1 : E-sikkerhedsforummets ajourførte plan for indførelsen af eCall.

Endnu en milepæl var Europa-Parlamentets beslutning om eCall [10], der blev vedtaget med stort flertal den 27. april 2006 som svar på Kommissionens meddelelse "eCall til gavn for borgerne". Betænkningen støtter indførelsen af et fælleseuropæisk eCall-system, bakker fuldt op om Kommissionens tiltag og opfordrer alle interesseparter, særlig medlemsstaterne, til at tage de nødvendige skridt for en hurtig indførelse af eCall.

Desuden har ETSI på anmodning af Europa-Kommissionen og med støtte fra telesektoren og bilindustrien arbejdet på at fastlægge en standardprotokol for transmission af minimumsdatasættet for eCall, og dette arbejde forventes afsluttet i april 2007.

Kommissionen har truffet en række foranstaltninger for at støtte andre berørte parters arbejde og fremme eCall som opfølgning på de to meddelelser om eCall og intelligente biler:

Kommissionens tiltag til støtte for en handlingsplan for eCall Afholdelse af to møder med medlemsstaterne på højt plan om fremme af 112 og eCall i oktober 2005, samt en række ekspertmøder og bilaterale møder Nedsættelse af en ekspertgruppe vedrørende adgang til beredskabstjenester (EGEA)[11] i februar 2006; iværksættelse af en undersøgelse om, hvordan beredskabstjenesterne (herunder 112, E112) er indrettet i de enkelte medlemsstater Overtrædelsesprocedurer mod medlemsstater, hvor der opkaldslokalisering endnu ikke er til rådighed (12 sager mod Belgien, Grækenland, Irland, Italien, Cypern, Letland, Litauen, Luxembourg, Ungarn, Nederlandene, Portugal og Slovakiet) Nedsættelse af en uformel ekspertgruppe vedrørende alarmcentraler[12] i juli 2006, der skal drøfte emner, som er specifikke for beredskabstjenester (112, E112 og eCall), og udbrede bedste praksis "eImpact", en dybtgående undersøgelse af de samfundsøkonomiske fordele ved intelligente trafiksikkerhedssystemer (bl.a. eCall), iværksat i januar 2006[13] Værktøjskasse, der vedligeholdes af eSafetySupport[14], med alle relevante oplysninger i forbindelse med eCall-initiativet, der blev lanceret i november 2005 Eurobarometer-undersøgelse om borgernes opfattelse af trafiksikkerheden og intelligente trafiksikkerhedssystemer, lanceret i januar 2006 Udarbejdelse af arbejdsprogrammet for ikt-standardisering for 2006 og anmodning til ETSI (ETSI MSG, gruppen vedrørende mobiltjenester) om at behandle udarbejdelse af de nødvendige standarder for eCall som en højt prioriteret opgave Drøftelser med medlemsstaterne om en løsning på spørgsmålene vedrørende databeskyttelse og privatlivets fred (Artikel 29-Gruppen, nedsat ved direktiv 95/46/EF[15]) Vellykket demonstration af hele eCall-tjenestekæden, udført af GST Rescue[16] |

- 3.2 Fremskridt i medlemsstaterne

I meddelelsen "eCall til gavn for borgerne" opfordrer Kommissionen medlemsstaterne til at fremme brugen af 112-nummeret og håndtering af lokaliseringsoplysninger om mobilopkald, E112, som en forudsætning for eCall. Som opfølgning på meddelelsen blev der udsendt et spørgeskema til medlemsstaterne i starten af 2006. Resultaterne af spørgeskemaundersøgelsen viser, at beredskabstjenesterne i de forskellige medlemsstater er meget forskelligt indrettet, både teknisk og organisatorisk, at der i mange lande stadig er problemer med at behandle 112-opkald korrekt, og at håndteringen af lokaliseringsoplysninger om mobilopkald kun fungerer fuldt ud i 7 medlemsstater (se tabel 1). Dette viser tydeligt, at der er behov for yderligere tiltag, og derfor er der indledt overtrædelsesprocedurer mod nogle af medlemsstaterne.

Hvad angår eCall, har syv medlemsstater og to associerede lande underskrevet aftalememorandummet om eCall, mens proceduren for underskrivelse er indledt i yderligere 13 lande (se tabel 1), hvor den befinder sig i forskellige faser. I nogle medlemsstater, som f.eks. Nederlandene, Portugal og Det Forenede Kongerige, er proceduren langt fremme. Endvidere har Tyskland bekræftet, at det står umiddelbart for at underskrive aftalememorandummet. I Frankrig er der oprettet en tværministeriel gruppe, der skal undersøge spørgsmålet om indførelse af eCall i samarbejde med industrien, men den eksisterende alarmberedskabsinfrastruktur er utilstrækkelig. Andre medlemsstater anfører institutionelle, kompetencefordelingsmæssige og organisatoriske problemer som årsgager til de manglende fremskridt. Seks medlemsstater (Belgien, Estland, Letland, Luxembourg, Polen og Slovakiet) har ikke meldt nogen fremskridt. Tre medlemsstater er i færd med at planlægge undersøgelser. Ti medlemsstater er enten i gang med forsøg eller har planer om sådanne, herunder pilotprojekter i stor skala. Nederlandene, Finland og Sverige bliver de første lande, der indfører et fuldt fungerende eCall-system.

Medlemsstat | Underskrivelse af eCall-aftalememorandummet | Gennemførelsestatus |

E112[17] | eCall |

Belgien | Ingen fremskridt rapporteret | Ikke til rådighed | Ingen fremskridt |

Den Tjekkiske Republik | Proceduren indledt | Fuldt fungerende (push)[18] | Forsøg planlagt |

Danmark | Proceduren indledt | Fuldt fungerende (push) | Forsøg planlagt |

Tyskland | Proceduren i fremskreden fase | Indført (pull) | Forsøg planlagt |

Estland | Ingen fremskridt rapporteret | Indført (pull) | Ingen fremskridt |

Grækenland | Underskrevet | Planlagt til 2006 | Ingen fremskridt |

Spanien | Proceduren indledt | Fuldt fungerende[19] (push) | Forskelligt fra region til region |

Frankrig | Proceduren indledt | Fuldt fungerende (push) | Undersøgelse indledt |

Irland | Proceduren indledt | Indført (pull) | Undersøgelse indledt |

Italien | Underskrevet | Ikke til rådighed | Forsøg planlagt |

Cypern | Underskrevet | Fuldt fungerende (push) | Ingen fremskridt |

Letland | Ingen fremskridt rapporteret | Planlagt til 2007 | Ingen fremskridt |

Litauen | Underskrevet | Ikke til rådighed | Ingen fremskridt |

Luxembourg | Ingen fremskridt rapporteret | Indført (pull) | Ingen fremskridt |

Ungarn | Proceduren indledt | Planlagt til 2006 | Forsøg planlagt |

Malta | Proceduren indledt | Indført (pull) | Undersøgelse indledt |

Nederlandene | Proceduren i fremskreden fase | Planlagt til 2007 | Forsøg planlagt Gennemførelse planlagt |

Østrig | Proceduren indledt | Indført (pull) | Forsøg planlagt |

Polen | Ingen fremskridt rapporteret | Ikke til rådighed | Ingen fremskridt |

Portugal | Proceduren i fremskreden fase | Ikke til rådighed | Ingen fremskridt |

Slovenien | Underskrevet | Indført (pull) | Ingen fremskridt |

Slovakiet | Ingen fremskridt rapporteret | Planlagt til 2006 | Ingen fremskridt |

Finland | Underskrevet | Fuldt fungerende (push) | Forsøgsgrundlag klart, forsøg planlagt Gennemførelse planlagt |

Sverige | Underskrevet | Fuldt fungerende (push) | Forsøg planlagt Gennemførelse planlagt |

Det Forenede Kongerige | Proceduren i fremskreden fase | Fuldt fungerende (push) | Forsøg planlagt |

Norge | Underskrevet |

Schweiz | Underskrevet |

Island | Proceduren i fremskreden fase |

Tabel 1: Statusoversigt over gennemførelsen af E112 og eCall i medlemsstaterne og de associerede lande, oktober 2006

4. Mål og handlingsplan

4.1 Hvad skal der til for at få eCall tilbage på rette spor?

Fordelene ved eCall er blevet klart påvist af en række undersøgelser i den senere tid[20]. eCall er et af de mest effektive sikkerhedssystemer, der kan gennemføres på kort sigt, og det støttes af trafikanterne. Systemet vil medføre forbedringer i hele beredskabskæden: det vil give nøjagtige oplysninger om, hvor ulykken er sket, og nedbringe forsinkelsen i alarmeringen af beredskabstjenesten, idet de nødvendige oplysninger (det såkaldte minimumsdatasæt) øjeblikkeligt sendes til den nærmeste alarmcentral, så alarmcentralen med det samme kan sende beredskabstjenesten ud til det rette sted. Kravet om nøjagtige lokaliseringsoplysninger og om almen dækning forudsætter brug af globale satellitnavigationstjenester (GNSS), ved hjælp af GPS og i nær fremtid det europæiske satellitnavigationssystem Galileo[21], der vil give endnu større præcision og dækning. Det forventes også, at eCall-udstyret med sine lokaliserings- og kommunikationsmuligheder og åbne systemarkitektur vil tjene som kanal for andre offentlige og kommercielle ydelser.

På grund af manglende fremskridt er gennemførelsesplanen for eCall imidlertid allerede skubbet et år. Nogle medlemsstater er bagud med at opbygge den infrastruktur, der er nødvendig, for at deres beredskabstjenester kan håndtere lokaliseringsoplysninger i forbindelse med E112-opkald og opkald fra et køretøjsmonteret nødopkaldssystem, såkaldte e-opkald. Industrien bør genoptage sine aktiviteter med henblik på indførelsen af eCall, og de europæiske standardiseringsorganisationer bør færdiggøre de nødvendige standarder.

Det er af afgørende betydning, at medlemsstaterne og industrien med støtte fra Kommissionen træffer de nødvendige yderligere foranstaltninger for at få eCall tilbage på rette spor med henblik på ibrugtagning i 2010. Kommissionen foreslår følgende to aktionslinjer:

1. Engagement fra medlemsstaternes side.

2. Engagement fra industriens side.

Kommissionen vil støtte disse to aktionslinjer med en række andre foranstaltninger for at fremme indførelsen af et fælleseuropæisk harmoniseret eCall-system. En del af disse foranstaltninger er allerede i gang.

4.2 Engagement fra medlemsstaternes side

3. Medlemsstaterne bør forpligte sig til at gennemføre det fælleseuropæiske eCall-system, således som specificeret i eCall-styregruppens slutrapport, navnlig gennemførelsesplanen, ifølge hvilken aftalememorandummet om eCall bør underskrives straks, så der kan tilvejebringes den nødvendige infrastruktur i alarmcentralerne inden midten af 2009 og gennemføres feltforsøg, herunder en vurdering af systemets præstationsevne, i perioden 2007-2009.

4. Medlemsstaterne bør straks tage de nødvendige skridt til i samarbejde med Kommissionen at løse de udestående retlige, tekniske og samfundsøkonomiske problemer, der står i vejen for underskrivelsen af aftalememorandummet om eCall, idet de følger nedenstående tidsplan:

5. Aftalememorandummet om eCall bør være underskrevet af mindst 15 medlemsstater, herunder Tyskland, Frankrig og Det Forenede Kongerige, inden midten af 2007.

6. Aftalememorandummet bør være underskrevet af mere end 20 medlemsstater inden udgangen af 2007.

7. Medlemsstaterne bør fortsætte deres bestræbelser på at iværksætte fuldt fungerende 112- og E112-tjenester i deres lande ved at sikre, at mobilnetoperatørerne automatisk stiller lokaliseringsoplysninger til rådighed for alarmcentralerne, at 112-opkald dirigeres og håndteres korrekt, og at alarmcentralerne opgraderes, så de kan håndtere lokaliseringsoplysninger fra E112 og eCall.

8. Til dette formål bør medlemsstaterne støtte det arbejde, der udføres i Ekspertgruppen vedrørende Adgang til Beredskabstjenester for at fastlægge fælles europæiske krav til dirigering og håndtering af nødopkald, håndtering af nødopkald fra mobilterminaler uden abonnentidentifikationsmodul (SIM), herunder med tilstrækkelig sproghjælp, og på længere sigt håndtering af nødopkald via internettelefoni (VoIP) og af nødopkald fra handicappede.

9. Medlemsstaterne bør opstille detaljerede regler for, hvordan mobilnetoperatørerne skal gennemføre ovennævnte krav angående dirigering af opkald, transmission af lokaliseringsoplysninger og håndtering af opkald fra terminaler uden SIM.

10. Medlemsstaterne bør via Ekspertgruppen vedrørende Adgang til Beredskabstjenester samarbejde med de europæiske standardiseringsorganisationer om at udvikle et sæt standarder, der fremmer en ensartet håndtering af nødopkald, herunder lokaliseringsoplysninger.

11. Medlemsstaterne bør støtte Kommissionens forslag om at nedsætte en uformel ekspertgruppe vedrørende alarmcentraler ved at stille eksperter til rådighed og bidrage til gruppens arbejde med at opstille passende procedurer for fremskaffelse af de nødvendige oplysninger om en ulykke (dvs. fastlægge en fælles ordning for adgang til køretøjsdatabaserne[22]), og med at behandle spørgsmål om fejl- og chikaneopkald, optimering af alarmcentralernes arbejdsbyrde og udveksling af bedste praksis.

12. Medlemsstaterne bør støtte Artikel 29-Gruppen i dens bestræbelser på at finde en løsning på behandlingen af eCall-data, der på én gang tilgodeser den enkelte persons sikkerhed og beskytter vedkommendes personoplysninger og privatlivsfred.

4.3 Engagement fra industriens side

13. Industrien bør engagere sig i gennemførelsen af det fælleseuropæiske eCall-system, således som specificeret i eCall-styregruppens slutrapport, navnlig gennemførelsesplanen. Ifølge denne bør udviklingen af systemet påbegyndes midt i 2007, og der bør gennemføres feltforsøg, herunder en vurdering af systemets præstationsevne, i perioden 2007-2009. eCall bør indføres som standardudstyr i alle køretøjer, der typegodkendes fra og med 1. september 2010.

14. Kommissionen vil i begyndelsen af 2007 indlede forhandlinger med den europæiske, den japanske og den koreanske automobilfabrikantforening, ACEA, JAMA og KAMA, om en frivillig aftale om at montere eCall-udstyr[23] i alle køretøjer, der typegodkendes fra og med den 1. september 2010.

15. Bilindustrien bør samarbejde med Kommissionen om at fastlægge vilkårene for den frivillige aftale, med det mål at afslutte forhandlingerne inden udgangen af 2007.

16. Kommissionen vil aflægge rapport til Rådet og Europa-Parlamentet ved udgangen af 2007 om resultatet af forhandlingerne, og på grundlag af resultatet enten indgå den frivillige aftale, der også vil omfatte en overvågningsordning, eller foreslå yderligere tiltag.

17. Industrien bør forpligte sig til at følge de anbefalinger, som Artikel 29-Gruppen har fremsat[24], for sikre en tilfredsstillende beskyttelse af borgernes privatlivsfred og personoplysninger.

18. Bilindustrien og telesektoren bør forsat støtte de europæiske standardiseringsorganisationers arbejde med at færdiggøre de nødvendige standarder for det fælleseuropæiske eCall-system.

4.4 Kommissionens tiltag for at fremme indførelsen af eCall

19. Kommissionen vil støtte Ekspertgruppen vedrørende Adgang til Beredskabstjenester, Ekspertgruppen vedrørende Alarmcentraler og Artikel 29-Gruppen i deres bestræbelser på at finde de nødvendige løsninger, der gør det muligt at indføre eCall.

20. Kommissionen vil som led i den igangværende revurdering af regelsættet for elektronisk kommunikation[25] overveje at ajourføre bestemmelserne i forsyningspligtdirektivet for at sikre, at der stilles opkaldslokalisering til rådighed for beredskabstjenesterne, og indføre bestemmelser om afgifter for opkaldslokalisering.

21. Kommissionen vil, om nødvendigt via mandater, støtte de europæiske standardiseringsorganisationer (ETSI, CEN), i deres arbejde med at udvikle standarder for transmission af minimumsdatasættet i telenettene, protokol for og indhold af minimumsdatasættet, certificeringsprocedurer og grænsefladen mellem telenet og alarmcentraler.

22. Via initiativet om intelligente biler vil Kommissionen fortsætte med at støtte gennemførelsesplanen for eCall på følgende måder:

23. Kommissionen vil støtte oplysningsforanstaltninger, mediekampagner og uddannelsestiltag vedrørende fordelene ved eCall, navnlig kampagner, der føres via platformen for oplysning om e-sikkerhed[26].

24. Via midlerne til forskning og teknologisk udvikling på ikt-området under det syvende rammeprogram samt rammeprogrammet for konkurrenceevne og innovation vil Kommissionen støtte feltforsøg med drift af eCall-systemet, herunder forsøg i stor skala med konsekvensvurdering af fordelene og brugernes accept af systemet.

25. Kommissionen vil bistå bilindustrien, telesektoren og forsikringsbranchen, medlemsstaterne og andre berørte parter med at udvikle en rentabel forretningsmodel for eCall, herunder vurdere muligheden for at benytte incitamenter.

5. KONKLUSION

Der sker stadig mange tragiske trafikulykker på vejene, og alle parter, der er involveret i trafiksikkerhed, må være parat til hurtigst muligt at indføre sikkerhedssystemer, der kan afbøde følgerne af de skader, som ulykkerne forårsager. Undersøgelser tyder på, at eCall er et af de billigste og mest effektive køretøjsmonterede sikkerhedssystemer, der kan indføres på kort sigt. Et stort flertal af trafikanterne har indset værdien af dette system og vil gerne have eCall i deres næste køretøj. Industrien har arbejdet sammen med andre involverede parter i eCall-styregruppen om at udvikle de nødvendige specifikationer. Europa-Parlamentet har udtrykt sin fulde støtte til arbejdet. Tiden er nu inde til, at medlemsstaterne viser engagement og sørger for, at deres beredskabstjenester bliver udstyret med den nødvendige infrastruktur. Dette vil bringe eCall tilbage på rette spor, så industrien kan montere systemet i alle køretøjer fra og med 2010. Vi kan simpelthen ikke vente længere med at redde 2500 liv om året.

Bilag 1: ORDLISTE

112 | Det fælleseuropæiske alarmnummer, indført ved Rådets beslutning 91/396/EØF |

ACEA | Europæiske Automobilfabrikanters Forening |

CEN | Den Europæiske Standardiseringsorganisation |

E112 | Alarmtjeneste med opkaldslokalisering. Ifølge forsyningspligtdirektivet skal alle mobil- og fastnetoperatører stille opkaldslokalisering til rådighed i forbindelse med alle alarmopkald. E112 for mobilopkald er særlig relevant for eCall. |

eCall | Fælleseuropæisk køretøjsmonteret nødopkaldssystem. Nødopkaldet foretages enten manuelt af føreren/passagerne i køretøjet eller automatisk via sensorer i køretøjet, der aktiveres, når der sker en ulykke. Når eCall-udstyret aktiveres, bringer det et 112-opkald i stand, der fremfører både tale og data om ulykken direkte til den nærmeste alarmcentral. |

EGEA | Ekspertgruppen vedrørende Adgang til Beredskabstjenester |

ETSI | Det Europæiske Institut for Telestandarder |

EU | Den Europæiske Union |

Eurobarometer | Spørgeundersøgelser, der gennemføres af Europa-Kommissionen med det formål at analysere den offentlige opinion blandt Europas borgere. Undersøgelsen om eCall bygger på 13.500 interviews fra samtlige medlemsstater. |

ikt | Informations- og kommunikationsteknologi |

JAMA | De japanske automobilfabrikanters forening |

KAMA | De koreanske automobilfabrikanters forening |

MSD | Mininumsdatasæt |

PSAP | Public Safety Answering Point: alarmcentral der modtager alarmopkald. En PSAP kan være en offentlig myndighed eller en privat tjenesteudbyder, der er underlagt en offentlig myndigheds kontrol. |

RP6 | EU's sjette rammeprogram for forskning og teknologisk udvikling. |

SIM | Subscriber Identification Module: abonnentidentifikationsmodul |

VoIP | Voice over Internet Protocol: protokol for taletransmission over internettet |

[1] KOM(2001) 370 af 12.9.2001: Den europæiske transportpolitik frem til 2010 - De svære valg.

[2] KOM(2003) 311 af 2.6.2003: Europæisk handlingsprogram for trafiksikkerheden: Halvering af antallet af trafikofre i Den Europæiske Union inden 2010: en fælles opgave.

[3] KOM(2003) 542 af 15.9.2003: Informations- og kommunikationsteknologier til sikre og intelligente køretøjer.

[4] KOM(2005) 431 af 14.9.2005: eCall til gavn for borgerne.

[5] KOM(2006) 59 af 12.2.2006: Meddelelse om initiativet ”intelligente biler” - Øget kendskab til ikt’s betydning for mere intelligente, sikrere og renere køretøjer.

[6] Eurobarometer-undersøgelse om borgernes opfattelse af trafiksikkerheden og intelligente systemer til forbedring af køretøjssikkerheden.

[7] De Europæiske Automobilfabrikanters Forening, ACEA, har i et brev til Kommissionen givet udtryk for, at foreningen ikke vil tage yderligere skridt, før der foreligger et klart tilsagn fra medlemsstaterne.

[8] http://europa.eu.int/information_society/activities/esafety/forum/ecall/index_en.htm

[9] Data om ulykken, der sendes af udstyret i køretøjerne til alarmcentralerne, herunder nøjagtige lokaliseringsoplysninger

[10] Initiativbetænkning fra Europa-Parlamentet, ref. A6-0072/2006, ordfører: Gary Titley, www.europarl.europa.eu/registre/seance_pleniere/textes_deposes/rapports/2006/0072/P6_A(2006)0072_DA.doc

[11] Ekspertgruppe (bestående af eksperter inden for telekommunikation og civilbeskyttelse), der er nedsat under Kommunikationsudvalget med det formål at drøfte spørgsmål om 112 og dermed forbundne fremadskuende spørgsmål.

[12] Uformel ekspertgruppe (bestående af eksperter på området alarmcentraler), der har til opgave at drøfte og udveksle bedste praksis i forbindelse med 112-opkald, med særlig fokus på eCall.

[13] En 24-måneders undersøgelse, finansieret via sjette rammeprogram for forskning: www.eimpact.info

[14] Specifik foranstaltning til støtte for E-sikkerhedsforummets arbejde, finansieret via RP6: www.esafetysupport.org

[15] Gruppe vedrørende Beskyttelse af Fysiske Personer i forbindelse med Behandling af Personoplysninger, nedsat ved direktiv 95/46/EF

[16] Delprojekt under det integrerede projekt "Global System for Telematics", finansieret via RP6. www.gstproject.org

[17] For mobilopkald

[18] Der er to måder at overføre oplysningerne om opkaldslokalisering til alarmcentralen på:

Automatisk overførsel, "push": lokaliseringsoplysningerne sendes af mobilnetoperatøren til alarmcentralen sammen med indholdet af samtalen.

På anmodning, "pull": Alarmcentralen skal først anmode mobilnetoperatøren om at sende lokaliseringsoplysningerne.

"Push"-ordningen, der anbefales af Kommissionen i henstilling K(2003) 2657 af 25.7.2003 om hvordan lokaliseringsoplysninger om den kaldende part bør behandles i elektroniske kommunikationsnet med henblik på alarmtjenester, der er udbygget med opkaldslokalisering, er nødvendig for indførelsen af eCall.

[19] Push-ordningen fungerer kun i nogle regioner.

[20] Se bl.a. den finske AINO-undersøgelse, www.aino.info/

[21] http://ec.europa.eu/dgs/energy_transport/galileo/index_en.htm

[22] Databaser med køretøjernes identifikationsnumre. Disse databaser indeholder oplysninger om køretøjstypen, der er nødvendige i beredskabsindsatsen.

[23] Et apparat, hvormed eCall kan udløses enten manuelt eller automatisk, hvorved køretøjets nøjagtige position bestemmes, og der sendes et minimumsdatasæt ifølge en aftalt protokol samt etableres en taletelefoniforbindelse til den nærmeste alarmcentral.

[24] Arbejdsdokument om beskyttelse af personoplysninger og privatlivets fred i forbindelse med eCall-initiativet: http://ec.europa.eu/justice_home/fsj/privacy/docs/wpdocs/2006/wp125_en.pdf

[25] KOM(2006) 334 af 29.6.2006. Revurdering af EU’s regelsæt for elektroniske kommunikationsnet og tjenester.

[26] En platform, der er ved at blive etableret på grundlag af E-sikkerhedsforummets arbejde, med det formål at udbrede kendskabet til intelligente trafiksikkerhedssystemer.